(26)

Attiecībā uz visiem trīs tirgiem Komisija konstatēja, ka i) puses ir sīvas konkurentes, ii) klienti saskaras ar būtiskiem šķēršļiem piegādātāju maiņā, iii) konkurenti nav pietiekams ierobežojums pušu tirgus varai, iv) konkurence dažādu tehnoloģiju starpā ir ierobežota, v) līdzsvarojoša pircēja vara nenovērstu cenu pieaugumu un vi) šķēršļi ienākšanai tirgū ir lieli. (a) Puses ir sīvas konkurentes. Komisijas veiktā tirgus izpēte liecināja, ka puses ir sīvas – vai pat sīvākās – konkurentes HSU, ESV un orbitālo motoru jomā. Kvantitatīva ekonomiskā analīze parādīja, ka puses šajos tirgos bieži konkurē par vienām un tām pašām iespējām. Turklāt tirgus izpēte apstiprināja to, ka konkurenti un klienti uzskata pušu piedāvātos produktus par lielā mērā līdzīgiem un aizstājamiem. Pastāv arī faktori, kas atšķir uzņēmumus Danfoss un Eaton no citiem tirgus dalībniekiem, piemēram, to visaptverošais portfeļu klāsts un produktu kvalitāte, kas arī liek secināt, ka tie ir sīvi konkurenti. (b) Klienti saskaras ar būtiskiem šķēršļiem piegādātāju maiņā. Piegādātāja maiņai ir tehniska un praktiska rakstura ierobežojumi, jo īpaši iekārtas ražošanas posmā. Turklāt parasti oriģinālā aprīkojuma ražotājiem, ražojot iekārtu, ir tikai viens apstiprināts piegādātājs katram konkrētam komponentam. Dažkārt ir arī šķēršļi piegādātāju maiņai iekārtas projektēšanas posmā, kam par iemeslu ir izmaksu faktori un homologācijas (apstiprināšanas) procedūrai vajadzīgais laiks, tādēļ oriģinālā aprīkojuma ražotāji jaunām iekārtām parasti izmanto HSU, ESV vai orbitālos motorus, kas jau apstiprināti attiecībā uz citām iekārtām. (c) Konkurenti nav pietiekams ierobežojums pušu tirgus varai. Pusēm visos trijos tirgos ir ļoti neliels skaits ticamu konkurentu. Tirgus izpēte liecināja par to, ka šie esošie konkurenti nevarētu pietiekamā mērā ierobežot pēc darījuma izveidoto apvienoto uzņēmumu, ņemot vērā i) to ierobežoto tirgus daļu un ii) atšķirības starp pušu piedāvājumu un konkurentu piedāvājumu, piemēram, produktu portfeļa vai kvalitātes dēļ. Šīs produktu atšķirības liek secināt, ka ne viss pieprasījums tiktu pakļauts konkurencei, ja apvienotais uzņēmums paaugstinātu cenas. (d) Konkurence dažādu tehnoloģiju starpā ir ierobežota. Alternatīvas, kurās izmantotas citas tehnoloģijas (HSU gadījumā tie ir elektriskie stūres un elektrohidrauliskie stūres risinājumi, ESV gadījumā – īpašs stūres risinājums, ko izstrādājis uzņēmums Ognibene, un orbitālo motoru gadījumā – elektriskie motori un virzuļdzinēji ar sadales vārpstu), rada ierobežotu konkurences spiedienu uz pusēm – galvenokārt tāpēc, ka i) oriģinālā aprīkojuma ražotājiem ir grūtības mainīt tehnoloģiju vai tie nevēlas to darīt un/vai ii) konkurence ar citām tehnoloģijām attiecas tikai uz ierobežotu tirgus daļu. (e) Līdzsvarojoša pircēja vara nenovērstu cenu pieaugumu. Mazie un vidējie oriģinālā aprīkojuma ražotāji parasti iegādājas HSU, ESV un orbitālos motorus ar izplatītāju starpniecību. Šķiet, ka nedz šiem oriģinālā aprīkojuma ražotājiem, nedz izplatītājiem ir pietiekama līdzsvarojoša pircēja vara, lai novērstu cenu pieaugumu. Lielākiem oriģinālā aprīkojuma ražotājiem, kas produktus tieši iepērk no pusēm, zināmā mērā ir salīdzinoši lielāka līdzsvarojoša pircēja vara. Tomēr šķēršļi piegādātāju maiņai, tas, ka nav ticamu alternatīvu pusēm, kā arī pagātnē notikuši gadījumi, kad pusēm sekmīgi ir izdevies paaugstināt cenu attiecībā pret lieliem oriģinālā aprīkojuma ražotājiem, liecina par to, ka arī lieli oriģinālā aprīkojuma ražotāji nespētu novērst cenu pieaugumu. (f) Šķēršļi ienākšanai tirgū ir lieli. Lai ienāktu kādā no HSU, ESV vai orbitālo motoru tirgiem, ir vajadzīgs ilgs laiks, un tas ir ļoti sarežģīti, kam par iemeslu ir nepieciešamā tehniskā zinātība, specifiskās zināšanas, pētniecība un izstrāde, kā arī oriģinālā aprīkojuma ražotāju sertifikācijas, apstiprināšanas un testēšanas procesi. Jauniem tirgus dalībniekiem ir ļoti grūti izpildīt tādas citas prasības kā apjomradīti ietaupījumi, portfeļa diapazons, pārdošanas un atbalsta sistēmas un reputācija. Ņemot vērā iepriekš minēto, Komisija nav konstatējusi nedz nesenus, nedz tuvākajā nākotnē paredzamus tirgū ienākšanas gadījumus (tas attiecas arī uz ražotājiem, kas atrodas ārpus EEZ).